projecte-aina/catalan_government_crawling huggingface dataset:
El proper diumenge 16 de desembre a les 12.00 h tindrà lloc l'acte d'obertura al públic de la Biblioteca pública municipal de Bellvís, ubicada a la 2a planta de l'edifici del Casal Cultural Sebastià Serrano.
L'acte comptarà amb la participació de l'escriptor bellvisenc Sebastià Serrano.
La Biblioteca Berenguer de Bellvís, s'inaugurà el 13 d'abril de 1985, fruit d'un conveni entre el Departament de Cultura i l'Ajuntament de Bellvís i es va integrar a l'antiga Xarxa de Biblioteques de la Generalitat de Catalunya.
Ara reobre al públic, després del trasllat de la biblioteca existent a la segona planta del Casal Cultural Sebastià Serrano.
Compta amb una superfície de 347,25 m 2 distribuïda en diferents espais: àrea general, àrea infantil independent, i dues sales destinades a treballs en grup o bé formació.
Compartirà els usos de la sala polivalent "Sala 1 d'octubre" del casal, de 120 m 2.
Ofereix els serveis d' informació bibliogràfica, consulta i préstec de documents, préstec de llibres electrònics, accés públic a Internet, servei d'informació local, animació i promoció lectora, servei d'ofimàtica, sala d'estudis i espai Wi-Fi.
Disposa d'un fons documental de 12.606 documents, format per obres de coneixement i ficció, DVD's i publicacions periòdiques tant d'adults com d'infants.
La inversió total ha estat de 355.996 euros euros, dels quals, l'Ajuntament de Bellvís ha aportat 293.087 euros per al condicionament de l'espai i el mobiliari, la Diputació de Lleida ha aportat 40.409 euros i la Generalitat de Catalunya ha fet l'aportació de 22.500 euros per l'adquisició de fons bibliogràfic.
La biblioteca és de titularitat municipal, està integrada en el Sistema de Lectura Pública de Catalunya i rep el suport de la Central de Biblioteques de Lleida.
La setmana del 17 de desembre, coincidint amb la data de la seva obertura al públic, la biblioteca comptarà amb tota una programació d'activitats d'animació i promoció lectora adreçades tant al públic infantil com adult que tindrà continuïtat fins passat festes.
Es podrà gaudir d'una xerrada divulgativa sobre la funció social de la biblioteca, una exposició i conferència sobre l'escriptor Manuel de Pedrolo, conta-contes i taller de Nadal entre d'altres activitats.
El proper diumenge 16 de desembre a les 12.00 h tindrà lloc l'acte d'obertura al públic de la Biblioteca pública municipal de Bellvís
Les biblioteques oferiran recursos informatius i activitats culturals com exposicions, rutes literàries i recitals de lectures i de música
Aquest mes de gener arrenca la setena temporada del cicle Biblioteques amb DO, el projecte que durant aquest any durà la lectura i la cultura del vi a 74 biblioteques públiques del territori.
Aquesta iniciativa itinerant que es desenvolupa de gener a novembre dedica cada mes a una denominació d'origen i a un grup de biblioteques que la representen.
Les biblioteques publiques participants dedicaran cicles temàtics que tindran com a centre la cultura del vi i el cava des de diferents punts de vista: la història, el folklore, el turisme, l'astronomia o l'art, entre d'altres.
Per donar a conèixer millor tot el que forma part del món del vi i el cava, les biblioteques posaran a disposició dels ciutadans tot tipus de recursos informatius i faran activitats culturals com ara, exposicions d'art, rutes literàries entre vinyes, recitals de lectures i de música i un llarg etcètera de propostes molt variades i per a tots els públics.
El projecte Biblioteques amb DO no ha deixat de créixer i estendre's per tot el territori des del seu inici.
Enguany, es preveu que hi participi un 12% més de biblioteques respecte de l'any anterior i que es programin més de 400 activitats, a les quals, segons les previsions, hi assistiran més de 20.000 persones.
Biblioteques amb DO és un projecte impulsat per la Direcció General de Cooperació Cultural del Departament de Cultura de la Generalitat de Catalunya a través del Servei de Biblioteques amb la col·laboració de les biblioteques del Sistema de Lectura Pública de Catalunya.
La consolidació i èxit d'aquesta iniciativa rau en la col·laboració a nivell local entre les biblioteques públiques, els cellers, les cooperatives, els consells reguladors de cadascuna de les denominacions d'origen i, a nivell nacional, en la implicació de la Institució de les Lletres Catalanes (ILC) i l'INCAVI (Institut Català de la Vinya i el Vi).
De les opinions recollides entre les persones assistents a edicions anteriors cal destacar la innovació i la qualitat de les activitats que es proposen.
Des de fa molt de temps, els joves constitueixen un repte per a les biblioteques.
Per aquest motiu, el Servei de Biblioteques publica la bibliografia: recomanacions per a fer lectors adolescents que contempla els temes que interessen als lectors potencials i els interpel·len.
La tria consta de llibres de coneixements, novel·les, còmics i pel·lícules, dividits en grans camps temàtics i s'adreça als conductors de clubs de lectura i a professionals que treballen amb joves i que volen treballar temes d'interès dels adolescents.
La presentació és d'en Jaume Funes, gran entenedor del món juvenil i autor de nombroses obres per a pares que volen entendre l'adolescència i entendre's amb els seus fills adolescents.
Fins al 18 de novembre es podran inscriure a ' Biblioteques amb DO ' les biblioteques que es vulguin afegir a l'edició 2019 d'aquest projecte.
L'any vinent serà la setena edició d'aquesta proposta que durant el 2018 ha portat el món del vi a 66 biblioteques d'arreu de Catalunya, especialment en aquells territoris en què el vi esdevé un tret distintiu de la seva cultura, per remarcar l'arrelament dels serveis bibliotecaris al seu entorn més immediat.
'Biblioteques amb DO' es fonamenta en el reforç dels recursos informatius que les biblioteques ofereixen relacionats amb la cultura del vi, acompanyats d'un programa de dinamització cultural que inclou activitats variades i per a tots els públics, com ara rutes literàries entre vinyes, vermuts literaris, recitals de poesia, tallers de creació, sessions de narracions, entre d'altres i sempre amb el vi per tema.
El Servei de Biblioteques publica la bibliografia Camí de la Marató, que té com a objectiu col·laborar amb la tasca de sensibilització que impulsa La Marató de TV3.
La 27a edició de La Marató es farà el 16 de desembre del 2018 i enguany estarà dedicada al càncer, la primera causa de mort entre els homes i la segona entre les dones.
Es tracta d'una selecció bibliogràfica dedicada a la malaltia, específicament de relats personals i de ficció.
La tria consta de 8 obres amb experiències viscudes, 6 novel·les, 2 dietaris, 6 novel·les juvenils, 6 còmics, 7 pel·lícules i 4 llibres infantils.
El repertori inclou només obres actuals disponibles al mercat i s'adreça tant als usuaris com als tècnics dels serveis bibliotecaris que poden utilitzar-la per actualitzar-ne el fons.
El treball bibliogràfic s'emmarca en les activitats que les biblioteques públiques organitzen per donar a conèixer el tema que es tractarà a La Marató i despertar l'esperit solidari envers les persones afectades i les seves famílies.
Durant el mes de novembre s'iniciarà un cicle de conferències a les biblioteques de tot Catalunya.
El Servei de Biblioteques farà arribar a aquestes biblioteques un lot de llibres, amb una selecció de les obres que es ressenyen aquí, per tal de donar suport a aquesta activitat.
Amb la finalitat de reforçar el paper de les Biblioteques Especialitzades de la Generalitat pel que fa a la gestió de la informació i del coneixement dins de les seves respectives institucions, el Servei de Biblioteques del Departament de Cultura, ha endegat un procés participatiu amb la voluntat d'elaborar un pla d'acció per adaptar els serveis i espais d'aquestes biblioteques a les necessitats actuals dels seus usuaris.
A partir d'una sèrie de grups de treball conduïts per uns facilitadors especialment formats per aquest projecte, els bibliotecaris-documentalistes d'aquests centres debatran sobre les accions a desenvolupar a partir dels canvis que s'han produït els darrers anys en la gestió de la informació i el coneixement.
Les conclusions dels debats permetran obtenir un document de bases estratègiques a partir del qual desenvolupar les accions que caldrà anar introduint.
Demà, divendres 16 de desembre de 2018 a les 10 hores, al Palau Marc del Departament de Cultura, tindrà lloc la presentació d'aquesta iniciativa amb la intervenció de la Secretària General del Departament de Cultura, Maria Dolors Portús i de la Directora General de Cooperació Cultural, Àngels Ponsa.
Divendres 16 de desembre de 2018 a les 10 hores, al Palau Marc del Departament de Cultura, tindrà lloc la presentació de la iniciativa
La Direcció General de Creació, Acció Territorial i Biblioteques impulsa el club de lectura Literatura i violència masclista per oferir una reflexió sobre els clàssics literaris des de la perspectiva de gènere, posant èmfasi en qüestions com de quina manera la literatura ha naturalitzat o denunciat la violència envers les dones, a través de quins processos narratius s'ha fet ficció de les històries de les dones víctimes i com la literatura mostra aquesta violència sistèmica en diferents contextos històrics, temporals i espacials.
El club constarà de dues sessions plantejades a partir de l'anàlisi textual.
Teresa Iribarren conduirà la primera trobada i posarà el focus en el llibre Dona al punt zero de Nawal El Saadawi.
Aquest text, publicat el 1975 i considerat la primera novel·la feminista de l'Orient Mitjà, plasma els pensaments d'una dona àrab que espera en el corredor de la mort.
Montse Gatell Pérez dirigirà la segona sessió a partir de Càmfora, la tercera novel·la del Cicle del Pallars de l'autora Maria Barbal.
En el llibre s'explica la història d'una dona sotmesa a la voluntat d'un patriarca violent i incestuós a mitjan segle XX.
En els dos actes, la conductora, després de la proposta de lectura de l'obra des del prisma de la violència masclista, formularà preguntes que pretenen invitar a reflexionar sobre com s'ha configurat el cànon, com la literatura aborda la violència contra les dones i, sobretot, com cal canviar els patrons de lectura per tal que l'obra literària esdevingui un dispositiu eficaç per combatre la violència masclista.
La proposta s'oferirà entre els mesos d'octubre i desembre a 10 biblioteques de Catalunya, que podran formar grups d'entre 5 i 25 membres.
El club està dirigit a tot tipus de públic interessat en la matèria, tot i que està especialment recomanat per a usuaris joves que vulguin fomentar unes relacions de gènere més igualitàries.
El Departament de Cultura organitza l'activitat a través del Servei de Biblioteques i en col·laboració amb Tramoia Produccions Culturals.
La intervenció té un cost de prop de 311.500€ i forma part del programa de l'1 per cent cultural
La Generalitat de Catalunya, mitjançant el Departament de Cultura i l' Institut Català del Sòl (INCASÒL), ha iniciat la construcció de la biblioteca central comarcal, fase 1, al municipi de Sort (Pallars Sobirà).
La biblioteca es construirà sobre l'estructura situada als peus del castell de Sort, aixecada fa 12 anys quan es va aturar el projecte.
Els promotors del projecte són l' Ajuntament de Sort i el Departament de Cultura.
L'obra té un cost de 311.452,35€ que seran finançats pel Departament de Cultura.
El nou projecte conserva l'estructura existent i s'ha d'adaptat de manera racional a l'obra ja construïda.
S'ha volgut potenciar visualment el castell, icona del poble, per la qual cosa es recularà la planta primera respecte el pla de façana del carrer, permetent obrir les visuals des del carrer de Sant Ot cap al castell.
Tot procurant minimitzar, en la mesura del possible, la presència que el nou edifici pugui originar.
També s'aprofitarà al màxim l'única façana que té l'edifici per il·luminar de manera natural els interiors i per captar la radiació solar a l'hivern.
Les zones de serveis es situen sota la primera rampa i al costat del mur de contenció del nivell del castell.
El volum inferior vindrà definit per la volumetria de l'estructura existent mentre que el volum superior s'aconseguirà unint el pla de façana de la planta primera, amb el pla de la barana de la rampa que arrenca d'aquesta planta.
En un futur, la coberta servirà com a punt d'accés al Castell.
La Direcció General de Creació, Acció Territorial i Biblioteques a través del Servei de Biblioteques va participar un any més a la fira Vila del Llibre de Cervera dins el programa de suport a les fires del llibre de Catalunya.
Aquest programa va oferir a dotze biblioteques un pressupost de 300 euros a cadascuna per adquirir-hi alguns dels llibres exhibits a la fira.
Enguany la fira la Vila posarà èmfasi en la literatura de guerra i els conflictes bèl·lics en general com a tema literari i la participació d'alguns escriptors en la contesa, especialment en allò que fa referència a l desenvolupament de la cultura de la pau.
A més, els representants de les biblioteques van poder assistir a una activitat exclusiva emmarcada en els actes de la fira.
Aquesta trobada va tenir lloc el passat dissabte 19 d'octubre i va consistir en una xerrada a càrrec de la responsable Mireia Pla sobre "Com dinamitzar una Vila del Llibre".
La iniciativa de suport a les fires del llibre permet les biblioteques públiques comprar llibres directament als expositors de les fires de llibres seleccionades.
El Servei de Biblioteques aposta per un projecte que beneficia tant a les fires com a les biblioteques, que poden ampliar el seu fons adquirint-hi les novetats exposades.
Més enllà de les adquisicions, l'objectiu principal del projecte és que les biblioteques enforteixin el seu vincle amb els editors i els llibreters de Catalunya, motiu pel qual en cada una de les fires s'inclou una activitat que pretén afavorir la trobada i el diàleg entre els diferents agents del sector del llibre.
Els usuaris de la Biblioteca Frederic Alfonso i Orfila de Sentmenat són els primers participants del projecte "Públic BIB", que coordina el Departament de Cultura a través del Servei de Biblioteques i que té per objectiu apropar als usuaris de les biblioteques públiques de Catalunya als museus i als equipaments culturals nacionals.
Durant el dia d'avui, el Club de Lectura de la Biblioteca de Sentmenat s'aproximarà a les arts escèniques amb la visita a " Fira Tàrrega, teatre al carrer " seguint l'itinerari que ha seleccionat el seu director artístic, Jordi Duran.
Aquest projecte tindrà una durada de 6 mesos i té una doble finalitat: d'una banda promoure la cooperació entre els equipaments del sector cultural públic i de l'altra afavorir un millor coneixement cultural amb la participació dels usuaris de les biblioteques públiques en les activitats en matèria d'art, teatre, dansa i música que es despleguen a Catalunya.
En aquesta iniciativa hi participaran 20 biblioteques dels municipis següents: Arenys de Mar, Sentmenat, Borges Blanques, Castelló d'Empúries, Cervera, Figueres, Roses, Reus, Igualada, Tordera, Tortosa, Vilassar de Mar, Palafrugell, Lleixà, Roses, Banyoles, L'Hospitalet, Roquetes, Torredembarra, Mollerussa i Vilafranca del Penedès i 8 equipaments culturals: l'Auditori, Fira-Tarrega, MNAC, Gran Teatre del Liceu, Mercat de les Flors, Teatre Lliure i Temporada Alta.
En totes les sortides culturals s'inclouran propostes de valor afegit, com presentacions exclusives per part dels directors, actors i comissaris de les institucions participants o bé l'accés a espais singulars habitualment reservats als professionals.
Amb aquest projecte s'inicia una política de nous públics.
Les biblioteques publiques de Catalunya compten actualment amb 3.500.000 usuaris i 500 clubs de lectura.
El Servei de Biblioteques del Departament de Cultura de la Generalitat de Catalunya i el Teatre Nacional de Catalunya (TNC) posen en marxa el projecte "Llegir el teatre", un cicle de clubs de lectura sobre textos teatrals, on es treballaran obres que es poden veure a la temporada 2013-14 de TNC.
La proposta compta amb la complicitat de les biblioteques catalanes, les quals afegiran una nova modalitat de club de lectura en l'ampli ventall de l'oferta que ja ofereixen actualment arreu del territori.
Els lectors, que prèviament hauran llegit el text, es trobaran a les biblioteques per comentar-lo en companyia d'una persona vinculada al teatre, que actuarà de conductora i dinamitzadora de l'activitat, en un diàleg que permeti aprofundir alguns dels seus aspectes més rellevants.
Les sessions tindran lloc de novembre a juny.
Cada sessió estarà dedicada a un text de la programació del TNC però també de les programacions teatrals locals.
Els textos que es treballaran són Terra de ningú (H. Pinter), Fum (J.M. Miró), La rosa tatuada (T. Williams), El cantador (Pitarra), Fronteres (L. Cunillé, F. Richter, R. Spregelburd), entre d'altres.
Durant aquesta temporada, biblioteques públiques de dotze municipis d'arreu de Catalunya oferiran aquests clubs.
El TNC oferirà formació als conductors dels clubs de lectura i avantatges per als membres dels clubs, com ara descomptes en entrades de la seva programció..
El Servei de Biblioteques proveirà els exemplars dels textos als membres dels clubs.
"Llegir el teatre" vol contribuir a la formació dels espectadors per refinar-ne la qualitat de recepció, i propiciar un major grau d'exigència artística i d'implicació ciutadana respecte al fet teatral i cultural en general.
Aquest és un projecte fruit de la col·laboració entre el Servei de Biblioteques del Departament de Cultura de la Generalitat de Catalunya, el TNC, i Transversal, Xarxa d'activitats Cuturals.
Municipis i biblioteques que oferiran "Llegir el teatre" durant la temporada 2013/2014:
El Servei de Biblioteques del Departament de Cultura de la Generalitat de Catalunya va iniciar el passat dia 30 de gener la primera sessió del projecte a la Biblioteca Publica de Tarragona.
L'objectiu del projecte, en el qual participaran 10 biblioteques de tot el territori, és donar a conèixer el panorama discogràfic català de música als professionals que treballen a les biblioteques i als professionals del món musical.
Es realitzaran sessions de presentació de segells discogràfics (d'un mínim de 5 i un màxim de 10 segells) i concerts acústics oberts a tots els públics (d'un màxim de 3 grups).
La iniciativa comptarà amb la col·laboració de l'Associació de Productors, Editors Fonogràfics i Videogràfics Catalans APECAT, la Sociedad General de Autores y Editores ( SGAE ) i el col·lectiu Musictecaris.
Els segells que participaran a les 11 sessions que es realitzaran son:
B-Core Disc, Blanco y Negro Music; Bonatarda Publishing; Bucono Music; Columna Músic; Discmedi; Divucsa Music Company; Frank Andrada Music; Joan Casulleras Serrano (El Genio Equivocado); Jordi Freixa Barnola (Chesapik); Kasba Music; L'Indi Produccions; La mà de Guido; Meta Network; Musica Global Discogràfica; Open Records; PICAP; Pickpoket; Produccions Blau; Produccions Musicals Independents Gat Records; Propaganda pel fet; RGB Music; Right Here; Roster Music; Satelite K 76; Tam Tam Media; Josep Roig Boada (Temps Record); Tritó Edicions; Vicious Ediciones i Brisa Records.
El dia 30 a les 19.30 a la Biblioteca Pública de Tarragona, van actuar els següents grups:
Properament us informarem de les sessions que es realitzaran a les 9 biblioteques que també participaran en el projecte:
L'iPunt del Tricentenari és una iniciativa que consisteix en una col·lecció de 12 punts de llibre interactius amb una mostra literària del 1714 fins a l'actualitat i una banda sonora que contextualitza, acompanya, interpreta i estableix ponts entre la música de cada època i l'actual.
L'objectiu és convertir una selecció commemorativa de la literatura catalana de 1714 fins a l'actualitat, en una porta d'accés de continguts musicals diversos.
S' inclouran obres representatives dels diferents períodes, en trams de 25 a 50 anys, fins a hipotètiques bandes sonores que acompanyen les lectures o seleccions de temes actuals que connecten amb el context històric de cada moment.
La selecció musical es fruït de la col·laboració del músic Rafel Plana i el col·lectiu de musictecaris de l'associació AMPLI.
També s'imprimiran 30.000 exemplars dels i-punts que es difondran des de les 10 biblioteques públiques participants en el projecte: Biblioteca Pública de Tarragona, Biblioteca Xavier Benguerel de Barcelona, Biblioteca Vapor Vell de Barcelona, Biblioteca Marcel·lí Domingo de Tortosa, Biblioteca Pública de Lleida, Biblioteca Francesc Ferrer i Guàrdia de Caldes de Malavella, Biblioteca Pompeu Fabra de Mataró, Biblioteca Salvador Allende de Girona, Biblioteca Pública de Banyoles, Biblioteca Vallcarca-Els Penitents de Barcelona.
El Departament de Cultura, a través del Servei de Biblioteques, organitza l'activitat Escrivents 2.0, que s'emmarca en el programa d'actes commemoratiu del Tricentenari del 1714.
Escrivents 2.0 és una instal·lació interactiva a l'entorn d'una antiga màquina d'escriure, que pretén apropar els joves usuaris de les biblioteques al segle XVIII i fer-los descobrir el context històric i social que va emmarcar fets com la Guerra de Successió.
Es tracta d'una sorprenent aproximació a un context històric cabdal per a Catalunya, la primera meitat del segle XVIII, des d'una perspectiva actual i prenent com a mitjà un dels canals de comunicació més utilitzats pels joves d'avui, les xarxes socials, concretament Twitter.
L'activitat comptarà amb la presència d'un equip dinamitzador, que, amb la complicitat de l'equip de bibliotecaris, convidarà els usuaris de les biblioteques a reflexionar i ampliar els seus coneixements de l'època mitjançant els recursos que ofereixen les biblioteques; i a compartir-los a Twitter mitjançant una eina cabdal en la història de la comunicació escrita, la màquina d'escriure, inventada el 1714.
L'usuari de la instal·lació podrà redactar des de la màquina d'escriure una piulada adreçada al compte de Twitter 2.0 en resposta a la pregunta "Què en saps del 1714?".
També podeu ser ESCRIVENTS 2.0 des de casa, fent la vostra piulada al compte de Twitter, utilitzant els hashtags.
Escrivents 2.0 permetrà per tant reflectir a les xarxes socials la percepció dels joves al voltant de l'any 1714 i els fets que s'hi van succeir.
Aquesta activitat tindrà lloc a 12 Biblioteques Públiques d'arreu el territori durant l'any 2014.
El Palau de la Música - Orfeó Català, us convida a visitar l'exposició "La Sage Femme" de l'artista plàstica i icona de l'art modern: Louise Bourgeois (1911-1920), durant els caps de setmana del mes de març.
L'exposició, comissariada per Maria Fluxà, Marta Salleras i Victor García de Gomar, mostra el viatge interior de l'artista cap al seu imaginari.
Es presenta part de la col·lecció La Sage Femme, de Maria Fluxà, formada per una sèrie de gravats, gouache, dibuix i l'escultura Easton, Connecticut, USA, 2001.
En aquest recorregut Bourgeois visita amb obsessió les fòbies i fílies que marquen la seva existència: el cos femení autoreferencial, les mutilacions, la síntesi d'emocions, l'autoritat del pare, les aranyes, la fragilitat, la música o l'insomni, entre d'altres.
L'exposició es complementa amb la projecció del documental "The Spider, The mistress and the tangerine", una aproximació íntima, humana i educativa al món d'una artista universal i irrepetible: Louise Bourgeois.
Tots els usuaris que usuaris que s'acreditin amb el carnet de biblioteques públiques podran accedir-hi gratuïtament.